આતંકવાદીઓએ સુરંગ ખોદીને ભાગવાનું ષડ્યંત્ર રચ્યું હોવાની ઘટનાએ સાબરમતી સેન્ટ્રલ જેલની સુરક્ષાના ધજાગરા ઉડાવ્યા હતા. આમ છતાં સાબરમતી સેન્ટ્રલ જેલ સૌથી સુરક્ષિત હોવાના દાવાઓ થતા આવ્યાં છે. જેનો ફરી એકવાર છેદ ઉડાડતી ઘટના ગત ૧૩મી તારીખે રાતે ૧૧.૩૦ વાગ્યે બની હતી. સાબરમતી સેન્ટ્રલજેલમાંથી જ પેરોલ પર નીકળેલો જસ્મીન નામનો એક કાચા કામનો આરોપી પોતાની પેરોલ પુરી ન થઈ હોવા છતાં સિપાઈને રૂ. ૨૦૦૦ હજારની નોટ થમાવી જેલમાં આવ્યો અને બેરેકની બહાર ડ્રગ્સ રેકેટના સૂત્રધાર કિશોર રાઠોડ તથા હત્યાના એક આરોપીને મળ્યો હતો. સૂત્રોનું કહેવું છે કે, ઘટના સમયે નાઈટ ડ્યૂટીના એક અધિકારીએ તેમને બેરેકની બહાર કેમ બેઠા છો? તેમ પૂછતા જસ્મીને કહ્યું હતું કે, મારે બહાર જ જવાનું છે તેમ કહી તે કોઈ પણ રોકટોક કે પૂછપરછ વગર જ બહાર પણ નીકળી ગયો હતો.